**PREDLOG**

**STATUT**

**OPŠTINE BAR**

**Bar, \_\_\_\_ 2018. godine**

Na osnovu člana 38. stav 1 tačka 1 Zakona o lokalnoj samoupravi („Službeni list Crne Gore“ broj 02/18) Skupština opštine Bar, na sjednici održanoj \_\_\_\_\_\_\_\_\_\_\_\_\_donijela je,

**S T A T U T**

**OPŠTINE BAR**

 **I OSNOVNE ODREDBE**

Član 1

Statutom opštine (u daljem tekstu:statut) uređuju se prava i dužnosti opštine i način njihovog ostvarivanja; oblik i sadržina simbola; praznik opštine i način njegovog obilježavanja; poslovi opštine; imovina opštine; finansiranje opštine; poslovi, akti i način odlučivanja skupštine; radna tijela skupštine; način i postupak izbora i razrješenja predsjednika skupštine; način i postupak razrješenja sekretara skupštine; poslovi i akti predsjednika opštine; način i postupak razrješenja predsjednika opštine; način i postupak razrješenja potpredsjednika opštine; način i postupak razrješenja glavnog administratora, starješine organa lokalne uprave odnosno službe, pomoćnika starješine organa odnosno službe, glavnog gradskog arhitekte i menadžera; organizacija i način rada lokalne uprave; način vršenja nadzora nad radom organa lokalne uprave, stručnih i posebnih službi; način donošenja propisa; način obezbjeđenja javnosti rada i učešća građana u vršenju poslova iz nadležnosti opštine; osnivanje i rad mjesne zajednice; učešće građana u ostvarivanju lokalne samouprave; uslovi za pokretanje građanske inicijative i druga pitanja od značaja za funkcionisanje lokalne samouprave.

Član 2

Svi izrazi koji se u ovom statutu koriste za fizička lica u muškom rodu podrazumijevaju iste izraze u ženskom rodu.

Član 3

U opštini se vrše poslovi od neposrednog i zajedničkog interesa za lokalno stanovništvo.

U vršenju poslova opština je samostalna a njena prava mogu biti ograničena samo u slučajevima i pod uslovima utvrđenim zakonom, u skladu sa Ustavom.

Opština ostvaruje saradanju u skladu sa zakonom i ovim statutom.

**II PRAVNI STATUS**

Član 4

Opština ima svojstvo pravnog lica sa pravima i obavezama utvrđenim Ustavom, zakonom i ovim statutom.

Sjedište opštine je u Baru, Bulevar revolucije broj 1.

Član 5

Opština ima teritoriju utvrđenu zakonom.

Član 6

Granice područja naselja utvrđuju se odlukom skupštine opštine.

Odluku o spajanju, razdvajanju ili ukidanju naselja donosi skupština opštine.

Naziv i promjenu naziva naselja, ulice ili trga određuje skupština opštine, uz pribavljeno mišljenje nadležnog organa mjesne zajednice na čijem području se nalazi naselje, ulica, odnosno trg.

Član 7

Opštinu predstavlja i zastupa predsjednik opštine.

**III SIMBOLI I PRIZNANJA**

Član 8

Opština ima grb i zastavu.

 Član 9

Grb se sastoji od trougaonog heraldičkog štita. Grbovne elemente čine pet vertikalnih polja postavljenih simetrično u odnosu na centralnu osu grba. Redom se u hijerarhijskom poretku smjenjuju, počevši od heraldičke desne strane, plavo pa zlatno i zeleno polje, potom zlatno i plavopolje. Iznad grba se nalazi zlatna zidna kruna sa trostrukim kamenim slogom i tri merlona. Grb pridržavaju dva zlatna vuka u uspravnom položaju, čije su šape oslonjene na postament-lentu. Na lenti se nalazi ispisana godina ''1042''.

Ispod lente se nalazi preplet maslinove grančice dat u zelenoj boji.

Član 10

Zastava je pravougaonog oblika sa grbovnim karakterom. Njen osnovni proporcijski odnos je 1 : 2 i sastoji se iz pet polja komponovanih simetrično u odnosu na dužu osu zastave. Centralno polje je zelene boje. Ovo polje sa gornje i donje strane definišu dvije zlatne pruge. Dva ivična polja koja se nalaze neposredno uz zlatne pruge su plava. Osnovni modul u cilju definisanja dimenzije pruga je jedna desetina visine barjaka.

Upotreba grba i zastave uređuje se posebnom odlukom koju donosi skupština opštine.

Na odredbe statuta kojima se uređuje oblik i sadržina simbola i praznik saglasnost daje Vlada Crne Gore.

Član 11

Praznik opštine je “24.novembar”-Dan oslobođenja Bara.

Praznik opštine se obilježava svečanom sjednicom skupštine opštine i drugim javnim manifestacijama od značaja za njen sveukupni razvoj (privredni, kulturni, obrazovni, sportski, i dr.).

Član 12

Javna priznanja Opštine Bar su:

1) Nagrada “24.novembar”,

2) Zvanje “Počasni građanin Bara”

3) Ostala priznanja i nagrade.

Član 13

Nagrada “24.novembar”, kao poseban oblik priznanja dodjeljuje se svake četvrte godine povodom praznika Opštine Bar-“24.novembra-Dana oslobođenja Bara”, za ostvarene rezultate u svim oblastima rada i stvaralaštva koji su od posebnog značaja za Opštinu Bar.

Nagrada se može dodijeliti pojedincima i pravnim licima koji imaju prebivalište, odnosno sjedište na teritoriji Opštine Bar ili van nje ako njihova ostvarenja imaju poseban značaj za Opštinu Bar.

Član 14

Zvanje “Počasni građanin Bara” može se dodijeliti državljaninu Crne Gore, kao i stranom državljaninu, državniku i funkcioneru međunarodne organizacije i udruženja, koji svojim radom, naučnim, umjetničkim, humanitarnim i drugim djelovanjem posebno doprinosi razvoju i ugledu Opštine Bar i njenoj saradnji sa drugim gradovima i opštinama u zemlji i inostranstvu.

Počasnom građaninu uručuje se povelja.

Član 15

Posebnom odlukom skupštine mogu se ustanoviti i druga priznanja, odnosno nagrade (povelja, studentske, sportske, kulturne i druge nagrade) i urediti uslovi i način njihove dodjele.

Član 16

Odlukom skupštine opštine uređuju se pitanja koja se odnose na uslove, način i postupak ustanovljavanja i dodjeljivanja javnih priznanja, oblik i sadržinu javnih priznanja i druga pitanja.

Član 17

Opština, njeni organi i organi lokalne uprave i službe imaju pečat.

Pečat opštine je okruglog oblika prečnika 32 mm i sadrži naziv: Crna Gora - Opština Bar-Bar.

U sredini pečata je grb opštine.

Pečat organa opštine i organa lokalne uprave i službi, pored elemenata iz stava 2 i 3 ovog člana sadrže i naziv organa, odnosno službe.

Skupština opštine posebnom odlukom uređuje: izradu, upotrebu, čuvanje i uništavanje pečata i druga pitanja koja se odnose na upotrebu pečata.

**IV POSLOVI OPŠTINE**

Član 18

Sopstveni poslovi opštine utvrđuju se zakonom i ovim statutom.

Pored sopstvenih poslova opština vrši i prenesene i povjerene poslove u skladu sa zakonom i aktom Vlade.

Rad organa opštine, organa lokalne uprave, stručnih službi, posebnih službi, glavnog administratora i javnih službi je javan.

Član 19

Opština, u skladu sa zakonom donosi:

1) strateški plan razvoja opštine;

2) budžet i završni račun budžeta;

3) planove i programe za pojedine oblasti;

4) urbanističke projekte;

5) druge akte, u skladu sa svojim nadležnostima.

Član 20

Opština, u skladu sa zakonom i drugim propisima:

1) uređuje i obezbjeđuje obavljanje i razvoj komunalnih djelatnosti, održavanje komunalne infrastrukture i komunalnog reda;

2) uređuje i obezbjeđuje obavljanje poslova izgradnje, rekonstrukcije, održavanja i zaštite opštinskih puteva;

3) uređuje i obezbjeđuje prevoz putnika u gradskom i prigradskom linijskom saobraćaju i autotaksi prevoz;

4) reguliše saobraćaj na svom području, u skladu sa zakonom kojim se uređuje bezbjednost saobraćaja na putevima;

5) uređuje građevinsko zemljište;

6) uređuje i obezbjeđuje uslove za razvoj preduzetništva;

7) stara se o lokalnim dobrima od opšteg interesa;

8) obezbjeđuje uslove i stara se o zaštiti životne sredine i pojedinih njenih djelova (kvalitet vazduha, zaštita od buke, upravljanje otpadom i dr.);

9) uređuje i obezbjeđuje uslove za upravljanje vodama, vodnim zemljištem i vodnim objektima od lokalnog značaja, stara se o njihovoj zaštiti i korišćenju, izdaje vodna akta i vodi propisane evidencije, utvrđuje erozivna područja, protiverozivne mjere i sprovodi zaštitu od erozija i bujica, organizuje i obezbjeđuje obavljanje drugih poslova iz oblasti upravljanja, korišćenja i zaštite voda i vodosnabdijevanja;

10) uređuje odnose u oblasti stanovanja i stara se o obezbjeđenju uslova za održavanje stambenih zgrada;

11) uređuje, obezbjeđuje i stvara uslove za razvoj kulture i zaštitu kulturnih dobara;

12) uređuje, organizuje i stvara uslove i stara se o razvoju turizma, kao i razvoju djelatnosti kojima se unapređuje razvoj turizma;

13) stvara uslove za razvoj i unapređenje sporta djece, omladine i građana, kao i razvijanje međuopštinske sportske saradnje;

14) stvara uslove za korišćenje poljoprivrednog zemljišta i stara se o njegovoj zaštiti;

15) u skladu sa mogućnostima, učestvuje u obezbjeđivanju uslova i unapređenju djelatnosti: zdravstvene zaštite, obrazovanja, socijalne i dječje zaštite, zapošljavanja i drugih oblasti od interesa za lokalno stanovništvo i vrši prava i dužnosti osnivača ustanova koje osniva u ovim djelatnostima, u skladu sa zakonom;

16) u skladu sa mogućnostima, uređuje i obezbjeđuje rješavanje stambenih potreba lica u stanju socijalne potrebe i lica sa invaliditetom i pomaže rad humanitarnih i nevladinih organizacija iz ovih oblasti;

17) uređuje i obezbjeđuje uslove za informisanje lokalnog stanovništva;

18) uređuje i obezbjeđuje uslove za razvoj bibliotečke i drugih djelatnosti od interesa za lokalno stanovništvo;

19) rješava o pravima iz oblasti boračko-invalidske zaštite i vodi evidenciju o korisnicima prava;

20) uređuje i obezbjeđuje uslove za zaštitu i spašavanje stanovništva, materijalnih i kulturnih dobara i životne sredine na području opštine od elementarnih nepogoda, tehničko- tehnoloških nesreća i drugih nesreća;

21) organizuje i sprovodi mjere zaštite stanovništva od zaraznih bolesti;

22) stvara uslove za razvoj poljoprivredne proizvodnje (voćarstvo, povrtlarstvo, maslinarstvo i dr.) i obavlja druge poslove iz ove oblasti;

23) obezbjeđuje uslove za zaštitu potrošača;

24) uređuje način i uslove držanja kućnih ljubimaca, način postupanja sa napuštenim i izgubljenim životinjama, obezbjeđuje uslove za njihovo zbrinjavanje i sprovodi mjere kontrole njihovog razmnožavanja;

25) utvrđuje radno vrijeme u određenim djelatnostima i određuje područja u kojima se može obavljati određena djelatnost;

26) uređuje i obezbjeđuje uslove za održavanje javnih sajmova lokalnog značaja;

27) uređuje način organizovanja javnih radova od lokalnog značaja;

28) propisuje prekršaje za povrede opštinskih propisa.

Član 21

U okviru sopstvenih nadležnosti, opština:

1) raspolaže, upravlja i štiti svoju imovinu i vrši pojedina svojinska ovlašćenja na državnoj imovini, u skladu sa zakonom;

2) uređuje, uvodi i utvrđuje sopstvene prihode u skladu sa zakonom;

3) vrši poslove naplate i kontrole sopstvenih prihoda;

4) rješava o pravima, obavezama i pravnim interesima fizičkih lica, pravnih lica i drugih stranaka u upravnim i drugim stvarima;

5) utvrđuje javni interes za eksproprijaciju nepokretnosti za realizaciju projekata od lokalnog značaja, u skladu sa zakonom;

6) obezbjeđuje sprovođenje aktivnosti koje imaju za cilj poboljšanje energetske efikasnosti u objektima i sistemima koji koriste energiju (zgrade, sistemi javnog saobraćaja, javne rasvjete, vodosnabdijevanja, upravljanja otpadom i dr.), a koje za obavljanje djelatnosti koriste organi lokalne samouprave, organi lokalne uprave i javne službe;

7) vodi evidencije, u skladu sa zakonom;

8) vrši poslove inspekcijskog nadzora i poslove obezbjeđenja komunalnog reda, u skladu

sa zakonom;

9) organizuje i obavlja poslove pružanja pravne pomoći građanima u skladu sa zakonom;

10) ustanovljava javna priznanja i nagrade;

11) vrši i druge poslove u skladu sa potrebama i interesima lokalnog stanovništva.

Član 22

Radi obezbjeđivanja vršenja poslova iz svoje nadležnosti opština osniva:

1) organe lokalne uprave, stručne i posebne službe;

2) ustanove, privredna društva i druge oblike organizovanja radi pružanja javnih usluga (u daljem tekstu: javne službe).

Javne službe mogu se osnivati ako je obavljanje djelatnosti nezamjenljiv uslov života i rada lokalnog stanovništva, a zadovoljenje potreba građana u tim djelatnostima se ne može kvalitetno i ekonomično obezbijediti privatnom inicijativom ili na drugi način.

Kad ocijeni da je vršenje sopstvenih poslova od zajedničkog interesa za dvije ili više opština, Vlada može da zahtijeva od opština da zajednički obezbijede vršenje tih poslova ili utvrdi javni interes i obezbijedi njihovo vršenje.

**V IMOVINA OPŠTINE**

Član 23

Opština ima imovinu.

Imovinu opštine čine nepokretne i pokretne stvari, novčana sredstva, hartije od vrijednosti i druga imovinska prava, u skladu sa zakonom.

Član 24

Imovinom opštine raspolaže skupština, osim u slučajevima utvrđenim zakonom i ovim statutom.

Odluku o pribavljanju imovine u okviru za to planiranih sredstava u opštinskom budžetu donosi predsjednik opštine, u skladu sa zakonom.

Prodaja ili zamjena nepokretne i pokretne imovine u svojini opštine sprovodi se po postupku i na način uređen zakonom.

Odluku o davanju imovine u zakup i prodaji pokretnih stvari donosi predsjednik opštine u skladu sa zakonom, ako posebnom odlukom skupštine nije drugačije određeno.

Član 25

 Organ lokalne uprave nadležan za poslove imovine upravlja nepokretnim stvarima u imovini opštine u skladu sa zakonom i vrši njihovu procjenu u saradnji sa organom uprave nadležnim za poslove katastra, odnosno drugim ovlašćenim organom ili institucijom za procjenu vrijednosti nepokretnih stvari.

Član 26

Opština i javne službe čiji je osnivač opština dužne su da vode evidenciju o svojoj imovini, u skladu sa zakonom.

 **VI FINANSIRANJE OPŠTINE**

Član 27

Za finansiranje poslova iz sopstvene nadležnosti opštini pripadaju prihodi, u skladu sa zakonom.

Za obavljanje prenesenih i povjerenih poslova opštini se obezbjeđuju sredstva iz budžeta Crne Gore, u skladu sa propisom o prenošenju odnosno povjeravanju poslova.

Opština samostalno raspolaže prihodima iz stava 1 ovog člana.

Član 28

Opština ima budžet.

Budžetom opštine iskazuju se sva primanja koja pripadaju opštini i svi izdaci iz njene nadležnosti.

Za izvršenje budžeta opštine odgovoran je predsjednik opštine.

Sredstva budžeta koriste se za namjene za koje su utvrđena.

Za namjensko korišćenje budžetskih sredstava odgovoran je starješina organa lokalne uprave nadležan za poslove budžeta (budžetski izvršilac).

Član 29

Nadzor nad izvršenjem budžeta i namjenskim korišćenjem sredstava, koja se budžetom raspoređuju za pojedine namjene, vrši skupština opštine.

Nadzor iz stava 1 ovog člana obezbjeđuje se razmatranjem završnog računa budžeta opštine.

Uz završni račun budžeta opštine obavezno se dostavlja izvještaj eksterne revizije.

Član 30

Nadzor nad finansijskim, materijalnim i računovodstvenim poslovanjem korisnika budžeta u pogledu namjene, obima i dinamike korišćenja sredstava vrši predsjednik opštine.

Nadzor iz stava 1. ovog člana vrši se na osnovu izvještaja podnesenih od strane korisnika budžetskih sredstava i jedinice za unutrašnju reviziju u skladu sa godišnjim planom rada unutrašnje revizije, kao i neposrednim uvidom kod korisnika budžetskih sredstava od strane organa nadležnog za poslove budžeta.

Član 31

Opština se može zaduživati u skladu sa zakonom.

**VII ORGANI OPŠTINE**

Član 32

Organi opštine su:

1. Skupština opštine (u daljem tekstu: skupština) i
2. Predsjednik opštine.

**1.Skupština**

Član 33

Skupština je predstavnički organ građana opštine koji poslove iz svoje nadležnosti vrši u skladu sa Ustavom, zakonom i ovim statutom.

Mandat skupštine traje četiri godine.

Skupštinu čine odbornici koje biraju građani na osnovu slobodnog, opšteg, jednakog i neposrednog biračkog prava, u skladu sa zakonom.

 Član 34

Broj odbornika u skupštini opštine utvrđuje se posebnom odlukom, u skladu sa zakonom**.**

Mandat odbornika počinje da teče potvrđivanjem mandata.

Potvrđivanje mandata odbornika vrši se na osnovu izvještaja opštinske izborne komisije o sprovedenim izborima**.**

O potvrđivanju mandata skupština ne glasa.

Član 35

Prvu sjednicu novoizabrane skupštine saziva predsjednik skupštine prethodnog saziva, najkasnije u roku od 15 dana od dana objavljivanja konačnih rezultata izbora.

Sjednica skupštine održava se najkasnije u roku od 15 dana od dana sazivanja.

Prvom sjednicom novoizabrane skupštine, do izbora predsjednika skupštine, predsjedava najstariji odbornik.

Član 36

Skupština se smatra konstituisanom izborom predsjednika skupštine.

**1.1.Odbornici**

Član 37

Odbornik ima pravo i dužnost da učestvuje u radu skupštine i njenih radnih tijela, izvršava povjerene zadatke, predlaže skupštini razmatranje određenih pitanja iz njene nadležnosti, podnosi predloge odluka i drugih akata, podnosi amandmane na predloge propisa, postavlja odbornička pitanja**,** vrši i druge poslove u skladu sa zakonom, ovim statutom i Poslovnikom o radu skupštine.

Član 38

Odbornik ima pravo da traži obavještenje od predsjednika skupštine i sekretara skupštine o pitanjima koja se odnose na poslove iz okvira prava i dužnosti organa opštine, organa lokalne uprave, odnosno službi i javnih službi koja su mu potrebna radi ostvarivanja funkcije odbornika.

Zahtjev iz stava 1 ovog člana odbornik podnosi u pisanoj formi, a nadležni organ je dužan dati pisani odgovor u roku od 15 dana od dana prijema zahtjeva.

Odbornik je dužan da čuva tajnu i druge podatke povjerljive prirode koje dobije u odgovoru i za to je odgovoran.

Član 39

Za obavljanje funkcije odbornika, odbornik ima pravo da traži od stručne službe skupštine:

- obezbjeđivanje korišćenja potrebne dokumentacije za pitanja koja su na dnevnom redu skupštine ili radnog tijela;

-objašnjenja o pojedinim pitanjima u vezi sa radom skupštine

-o bezbjeđivanje uslova za izradu predloga akata koje podnosi skupštini ili radnom tijelu.

Član 40

Odbornik ima pravo na naknadu za rad u skladu sa odlukom skupštine.

Član 41

Odbornik se ne može pozvati na odgovornost za iznijeto mišljenje, način glasanja ili izgovorenu riječ u vršenju odborničke funkcije.

Član 42

Funkcija odbornika je nespojiva sa funkcijom predsjednika opštine, potpredsjednika opštine, glavnog administratora, glavnog gradskog arhitekte, menadžera opštine, sekretara skupštine, starješine organa lokalne uprave, stručne i posebne službe, rukovodioca i člana organa upravljanja javne službe čiji je osnivač opština.

**1.2. Poslovi Skupštine**

Član 43

Skupština:

1) donosi statut opštine;

2) donosi propise i druge opšte akte;

3) donosi strateški plan razvoja opštine;

4) donosi planove i programe razvoja za pojedine oblasti;

5) donosi urbanističke projekte;

6) donosi program uređenja prostora, odnosno plan komunalnog opremanja;

7) donosi budžet i završni račun budžeta;

8) uvodi i utvrđuje opštinske poreze, takse, naknade i druge sopstvene prihode;

9) raspolaže nepokretnom imovinom, osim u slučajevima otuđenja imovinskih prava na nepokretnostima neposrednom pogodbom, utvrđenim zakonom kojim se uređuje državna imovina;

10) utvrđuje uslove za osnivanje mjesnih zajednica i daje saglasnost na odluke o osnivanju;

11) raspisuje referendum za teritoriju opštine ili za dio teritorije;

12) odlučuje o građanskoj inicijativi;

13) odlučuje o raspisivanju samodoprinosa za teritoriju opštine;

14) osniva javne službe;

15) odlučuje o zaduživanju i davanju garancija, u skladu sa zakonom;

16) vrši potvrđivanje mandata i odlučuje o pravima odbornika;

17) donosi odluku o skraćenju mandata skupštine;

18) bira i razrješava predsjednika skupštine, predsjednika opštine i potpredsjednika skupštine;

19) daje saglasnost na odluku o imenovanju i razrješenju potpredsjednika opštine;

20) imenuje sekretara skupštine, na predlog predsjednika skupštine;

21) imenuje članove radnih tijela skupštine;

22) imenuje i razrješava članove organa upravljanja javnih službi;

23) razmatra i usvaja izvještaj o radu predsjednika opštine i radu organa i službi;

24) razmatra godišnje planove i izvještaje o radu javnih službi čiji je osnivač opština;

25) razmatra izvještaj o realizaciji preporuka Državne revizorske institucije;

26) donosi poslovnik o svom radu;

27) donosi etički kodeks;

28) donosi odluku o zaradama lokalnih funkcionera i lica koja imenuje Skupština;

29) donosi odluku o zaradama lokalnih službenika i namještenika;

30) vrši i druge poslove utvrđene zakonom, ovim statutom i posebnim odlukama.

Član 44

Skupština ima stručnu službu.

**1.3.Akti skupštine**

 Član 45

U vršenju poslova iz svoje nadležnosti skupština donosi statut opštine, odluke, rješenja, zaključke, povelje, preporuke, planove, programe i druge akte**.**

Član 46

Pravo predlaganja odluka, drugih propisa i opštih akata ima predsjednik opštine, odbornik i najmanje 2% građana upisanih u birački spisak, sa teritorije opštine sa poslednjih sprovedenih izbora.

Postupak za donošenje odluka, drugih propisa i opštih akata pokreće se podnošenjem predloga akta od strane ovlašćenog predlagača.

 Član 47

O opštim aktima koje donosi skupština, sprovodi se javna rasprava u skladu sa zakonom, ovim statutom i posebnom odlukom skupštine.

Javna rasprava ne može trajati kraće od 15 dana.

Skupština može, na predlog ovlašćenog predlagača, odlučiti da se ne vodi javna rasprava u slučaju usklađivanja opštih akata sa aktima više pravne snage ili donošenja akata kojima se utvrđuju povoljnosti za lokalno stanovništvo.

Član 48

U slučaju donošenja akata po hitnom postupku ne vodi se javna rasprava.

Način i postupak predlaganja i donošenja akata po hitnom postupku, bliže se uređuje Poslovnikom o radu skupštine.

**1.4. Odlučivanje**

Član 49

Skupština može da odlučuje ako sjednici prisustvuje većina od ukupnog broja odbornika.

Skupština donosi odluke većinom glasova prisutnih odbornika.

Skupština odlučuje većinom glasova ukunog broja odbornika o:

1) donošenju i promjeni statuta opštine,

2) donošenju i promjeni Poslovnika o radu skupštine,

3) skraćenju mandata skupštine

4) donošenju budžeta,

5) zaduživanju i davanju garancija opštine,

6) davanju saglasnosti za zaduživanje javnih službi čiji je osnivač,

7) donošenju odluke kojom se utvrđuju materijalne obaveze građana,

8) raspisivanju opštinskog referenduma,

9) izboru i razrješenju predsjednika skupštine opštine,

10) izboru i razrješenju potpredsjednika skupštine opštine,

11) izboru i razrješenju predsjednika opštine,

12) imenovanju i razrješenju sekretara skupštine,

13) davanju saglasnosti na imenovanje i razrješenje potpredsjednika opštine

14) uvođenju samodoprinosu,

15) proglašenju počasnim građaninom,

16) drugim pitanjima kada je to utvrđeno zakonom ili drugim propisom.

Član 50

Odluke i drugi opšti akti stupaju na snagu osmog dana od dana objavljivanja u „Službenom listu CG – opštinski propisi“.

Izuzetno, kada za to postoje razlozi utvrđeni u postupku donošenja, može se propisati da odluka i drugi opšti akt stupi na snagu najranije danom objavljivanja.

Član 51

Rad skupštine je javan.

Javnost rada skupštine obezbjeđuje se direktnim prenosom sjednica skupštine preko LJE”Radio-Bar” i pozivanjem predstavnika medija na sjednicu.

**1.5.Radna tijela**

Član 52

Radi efikasnog i racionalnog vršenja poslova iz svoje nadležnosti, skupština obrazuje odbore i savjete kao stalna radna tijela, a može obrazovati i komisije kao povremena radna

tijela, kao i druga radna tijela u skladu sa posebnim zakonima i drugim propisima.

Član 53

Radno tijelo ima predsjednika i odredjeni broj članova.

Sastav stalnog radnog tijela odgovara stranačkoj zastupljenosti odbornika u skupštini.

Za članove odbora skupština imenuje odbornike skupštine.

Za članove savjeta i komisija skupština pored odbornika može imenovati i druga lica, s tim da njihov broj ne može biti veći od polovine ukupnog broja članova radnog tijela.

Sastav, djelokrug, način rada i odlučivanja radnih tijela i druga pitanja od značaja za njihov rad uređuje se posebnom odlukom skupštine.

 Član 54

Skupština obrazuje sljedeće odbore:

1. Odbor za Statut i propise;

2. Odbor za izbor i imenovanja;

3. Odbor za finansije i privredu;

4. Odbor za planiranje i uredjenje prostora i komunalno-stambenu djelatnost;

5. Odbor za društvene djelatnosti;

6. Odbor za međuopštinsku i medjunarodnu saradnju.

Član 55

Skupština obrazuje sljedeće savjete:

1. Savjet za davanje predloga naziva naselja, ulica i trgova;

2. Savjet za zaštitu životne sredine;

3. Savjet za predstavke i pritužbe

4. Savjet za rodnu ravnopravnost;

5. Savjet za poboljšanje položaja invalidnih i hendikepiranih lica.

**1.6. Predsjednik skupštine**

Član 56

Skupština ima predsjednika.

Predsjednika skupštine, bira skupština iz reda odbornika, većinom glasova ukupnog broja odbornika.

Predsjednik skupštine funkciju obavlja profesionalno.

Mandat predsjednika skupštine traje koliko i mandat skupštine.

Član 57

Kandidata za predsjednika skupštine može da predloži najmanje jedna trećina odbornika.

Odbornik može da predloži samo jednog kandidata.

Član 58

Predlog kandidata za predsjednika skupštine podnosi se predsjedavajućem u pisanoj formi i mora biti obrazložen i svojeručno potpisan od strane podnosilaca predloga.

Uz predlog se podnosi pisana saglasnost kandidata o prihvatanju kandidature.

Predsjedavajući dostavlja odbornicima predloge kandidata za predsjednika skupštine.

Ako ima više predloga, predsjedavajući utvrđuje listu kandidata po redosledu prijema predloga kandidata za predsjednika skupštine.

Član 59

O predlogu kandidata otvara se rasprava.

Predstavnik predlagača ima pravo da obrazloži predlog u trajanju do pet minuta.

Član 60

Predsjednik skupštine bira se javnim glasanjem.

Ako je za predsjednika skupštine predloženo više kandidata izbor se vrši tajnim glasanjem.

Član 61

Javno glasanje za izbor predsjednika skupštine vrši se prozivkom odbornika i izgovaranjem riječi „za“, „protiv“ ili „uzdržan“.

Član 62

Za sprovođenje tajnog glasanja, skupština na predlog predsjedavajućeg obrazuje komisiju od tri člana iz reda odbornika, kojoj u radu pomaže sekretar skupštine.

Jedan član komisije je obavezno iz reda opozicione partije, odnosno koalicije, koja u skupštini ima najveći broj odbornika.

Član komisije ne može biti odbornik koji je kandidat za predsjednika skupštine.

Član 63

Tajno glasanje vrši se glasačkim listićima koji se štampaju u broju koliko ima odbornika u skupštini.

Glasački listići su iste veličine, boje i oblika i ovjereni su pečatom skupštine.

Za svako ponavljanje glasanja na glasačkom listiću se upisuje oznaka tog glasanja ili se listići štampaju u drugoj boji.

Za štampanje i pečaćenje glasačkih listića odgovoran je sekretar skupštine.

Član 64

Glasački listić sadrži prezime i ime kandidata, a ispred prezimena svakog kandidata stavlja se redni broj.

Glasanje se vrši zaokruživanjem rednog broja ispred prezimena kandidata za koga odbornik glasa.

Član 65

Prije početka glasanja predsjedavajući sjednicom daje potrebna objašnjenja o načinu glasanja i određuje pauzu za utvrđivanje rezultata glasanja.

Član 66

Prozivku odbornika, uručivanje glasačkog listića i evidentiranje odbornika koji su primili glasački listić vrši sekretar skupštine.

Nakon glasanja odbornik presavijeni listić stavlja u glasačku kutiju.

Član 67

Po završenom glasanju komisija pristupa utvrđivanju rezulata glasanja u prostoriji u kojoj je glasanje izvršeno.

Prije otvaranja glasačke kutije utvrđuje se broj neuručenih glasačkih listića.

Komisija za glasanje sačinjava izvještaj o rezultatima tajnog glasanja koji sadrži: broj uručenih glasačkih listića, broj glasačkih listića u glasačkoj kutiji; broj važećih i broj nevažećih glasačkih listića, broj glasova za pojedinog kandidata i konstataciju koji je kandidat izabran.

Član 68

Nevažećim glasačkim listićem smatra se: nepopunjeni glasački listić, glasački listić koji je popunjen tako da se ne može sa sigurnošću utvrditi kako je odbornik glasao, kao i glasački listić na kome je zaokruženo više kandidata.

Član 69

Ako je za predsjednika skupštine predložen jedan kandidat a nije dobio potrebnu većinu glasova, postupak izbora se ponavlja sa novim kandidatom odnosno kandidatima.

Ako su predložena dva kandidata a ni jedan nije dobio potrebnu većinu glasova, postupak se ponavlja sa novim kandidatom odnosno kandidatima.

Član 70

Na osnovu izvještaja Komisije o rezultatima glasanja, predsjedavajući objavljuje rezultate glasanja i ime kandidata koji je izabran za predsjednika skupštine.

Rezultat glasanja unosi se u zapisnik sa sjednice skupštine.

Član 71

Predsjednik skupštine pred skupštinom daje svečanu izjavu, nakon čega stupa na dužnost.

Tekst svečane izjave glasi: «Svečano se obavezujem da ću dužnosti predsjednika skupštine obavljati u skladu sa Ustavom, zakonom i statutom opštine».

Član 72

Predsjednik skupštine predstavlja skupštinu, saziva sjednicu skupštine, predlaže dnevni red, predsjedava i rukovodi njenim radom, potpisuje akte skupštine i stara se o njihovoj realizaciji, koordinira rad radnih tijela, sarađuje sa predsjednikom opštine i organima lokalne uprave, odnosno službi i vrši druge poslove u skladu sa statutom, Poslovnikom o radu skupštine i odlukama i drugim aktima skupštine.

 Član 73

Predsjednik skupštine saziva skupštinu po potrebi, a najmanje jednom u tri mjeseca.

Predsjednik skupštine saziva skupštinu po sopstvenoj inicijativi, na zahtjev predsjednika opštine, na zahtjev najmanje jedne trećine odbornika i po inicijativi najmanje 5 % građana upisanih u birački spisak za teritoriju opštine, sa poslednjih sprovedenih izbora.

Član 74

Podnosilac inicijative je dužan da u inicijativi naznači razloge za sazivanje sjednice i predloži odluku, propis ili drugi akt za uređenje pitanja koja će biti predmet rasprave.

Inicijativa za sazivanje sjednice mora biti svojeručno potpisana punim imenom i prezimenom, brojem lične karte potpisnika i adresom njegovog stanovanja, kod sekretara skupštine.

 Član 75

Predsjednik sjednicu skupštinu saziva u roku od 15 dana od dana podnošenja zahtijeva, odnosno inicijative, a sjednica se održava, najkasnije u roku od 15 dana od dana sazivanja.

**1.6.1.Kolegijum**

 Član 76

Predsjednik skupštine obrazuje kolegijum.

Kolegijum čine: predsjednik skupštine, potpredsjednik skupštine, predsjednici klubova odbornika, sekretar skupštine, a po potrebi i predsjednici radnih tijela.

Na kolegijum se pozivaju: predsjednik opštine, potpredsjednici opštine, glavni administrator, a po potrebi i druga lica.

Bliža pitanja koja se odnose na rad kolegijuma uređuju se Poslovnikom o radu skupštine.

**1.6.2.Razrješenje predsjednika skupštine**

Član 77

Predsjednik skupštine može biti razriješen prije isteka vremena na koje je izabran ako ne izvršava poslove iz člana 72 ovog statuta.

Član 78

Predlog za razrješenje predsjednika skupštine može podnijeti najmanje jedna trećina odbornika.

Predlog se podnosi skupštini u pisanoj formi i mora da sadrži razloge zbog kojih se predlaže razrješenje.

Član 79

Odbor za izbor i imenovanja cijeni opravdanost razloga sadržanih u predlogu za razrješenje i o tome podnose izvještaj skupštini u roku od 15 dana od dana podnošenja predloga.

Član 80

Predsjednik skupštine je dužan da sjednicu skupštine na kojoj se odlučuje o njegovom razrješenju sazove najkasnije u roku od 15 dana od dana podnošenja predloga za razrješenje.

Uz saziv za sjednicu odbornicima se dostavlja predlog za razrješenje i izvještaj Odbora za izbor i imenovanja.

Skupština donosi odluku o predlogu za razrješenje najkasnije u roku od 30 dana od dana podnošenja predloga.

Član 81

U slučaju da predsjednik skupštine ne sazove skupštinu u roku iz prethodnog člana skupštinu će sazvati podnosilac predloga za razrješenje.

Član 82

O predlogu za razrješenje otvara se rasprava.

Predstavnik predlagača ima pravo da obrazloži podnijeti predlog.

Predsjednik skupštine ima pravo da se izjasni o predlogu i razlozima navedenim za njegovo razrješenje.

Skupština nakon završene rasprave donosi odluku.

Član 83

Skupština o predlogu za razrješenje predsjednika skupštine odlučuje javnim glasanjem.

Javno glasanje vrši se prozivkom odbornika i izgovaranjem riječi „za“, „protiv“ i „uzdržan“.

Član 84

Sjednicom skupštine na kojoj se vodi rasprava o predlogu za razrješenje predsjednika skupštine, predsjedava potpredsjednik skupštine.

Ako potpredsjednik skupštine nije izabran, sjednicom predsjedava najstariji odbornik.

Ukoliko skupština ne prihvati predlog za razrješenje predsjednika skupštine, isti se ne može ponovo podnijeti u roku od 6 mjeseci od dana glasanja o razrješenju.

Član 85

 Predsjednik skupštine može podnijeti ostavku, o čemu, u pisanoj formi, obavještava skupštinu.

Skupština konstatuje ostavku na prvoj narednoj sjednici, odnosno u toku sjednice ako se sjednica održava u više dana, bez rasprave.

Predsjedniku skupštine prestaje mandat danom konstatovanja ostavke.

**1.7.Potpredsjednik skupštine**

Član 86

Skupština ima potpredsjednika.

Potpredsjednika skupštine bira i razrješava skupština na predlog predsjednika skupštine.

Potpredsjednik skupštine se bira iz reda odbornika.

 Član 87

Potpredsjednik skupštine zamjenjuje predsjednika skupštine u slučaju njegove odsutnosti i spriječenosti da obavlja svoju dužnost.

Potpredsjednik skupštine funkciju vrši volonterski.

**1.8.Sekretar skupštine**

Član 88

Skupština ima sekretara.

Sekretar skupštine imenuje se na osnovu javnog konkursa na vrijeme od pet godina, javnim glasanjem, većinom glasova ukupnog broja odbornika.

Sekretara skupštine imenuje skupština na predlog predsjednika skupštine.

Član 89

Sekretar skupštine organizuje i stara se o obavljanju stručnih, administrativnih i drugih poslova za skupštinu i njena radna tijela i vrši druge poslove utvrđene statutom i drugim aktima skupštine.

Sekretar skupštine rukovodi radom službe skupštine sa svim pravima i obavezama starješine organa lokalne uprave i za svoj rad i rad službe skupštine, odgovara predsjedniku skupštine i skupštini.

Akt o unutrašnjoj organizaciji i sistematizaciji stručne službe skupštine, donosi sekretar skupštine, uz saglasnost predsjednika skupštine.

Član 90

Sekretaru skupštine prestaje mandat u skladu sa zakonom.

Sekretar skupštine se razrješava iz razloga utvrđenih zakonom.

Predlog za razrješenje sekretara skupštine mogu podnijeti predsjednik skupštine ili najmanje jedna trećina odbornika.

Član 91

Predlog za razrješenje sekretara skupštine podnosi se skupštini u pisanoj formi i mora biti potpisan od strane podnosioca.

Predlog sadrži razloge zbog kojih se predlaže razrješenje sekretara skupštine.

Član 92

Odbor za izbor i imenovanja cijeni opravdanost razloga sadržanih u predlogu za razrješenje i o tome podnose izvještaj skupštini u roku od 15 dana od dana podnošenja predloga.

Član 93

O predlogu za razrješenje otvara se rasprava.

Predstavnik predlagača ima pravo da obrazloži podnijeti predlog.

Sekretar ima pravo da se izjasni o predlogu i razlozima navedenim za njegovo razrješenje.

Skupština nakon završene rasprave donosi odluku.

Član 94

Skupština o predlogu za razrješenje sekretara skupštine odlučuje javnim glasanjem.

Javno glasanje vrši se prozivkom odbornika i izgovaranjem riječi „za“, „protiv“ i „uzdržan“.

**2.Predsjednik opštine**

Član 95

Predsjednik opštine je izvršni organ opštine.

Funkcija predsjednika opštine je profesionalna.

Predsjednik opštine bira se na vrijeme od četiri godine.

Član 96

Kandidata za predsjednika opštine može da predloži najmanje jedna trećina odbornika.

Odbornik može da predloži samo jednog kandidata.

Član 97

Predlog kandidata za predsjednika opštine podnosi se predsjedniku skupštine u pisanoj formi i mora biti obrazložen i svojeručno potpisan od strane podnosilaca predloga.

Uz predlog se podnosi pisana saglasnost kandidata o prihvatanju kandidature.

Član 98

Odredbe ovog statuta kojim se uređuje postupak izbora predsjednika skupštine, shodno se primjenjuju i na postupak izbora predsjednika opštine.

Član 99

Predsjednik opštine pred skupštinom daje svečanu izjavu.

Tekst svečane izjave glasi:«Svečano se obavezujem da ću dužnost predsjednika opštine obavljati u skladu sa Ustavom, zakonom i statutom opštine».

**2.1.Poslovi predsjednika opštine**

Član 100

Predsjednik opštine:

1. predstavlja i zastupa opštinu;
2. predlaže propise i druge akte koje donosi skupština;
3. stara se i odgovoran je za izvršavanje zakona, drugih propisa i opštih akata, strateškog plana razvoja opštine i drugih razvojnih planova i programa, kao i za sprovođenje strateških dokumenata od državnog značaja;
4. stara se i odgovoran je za izvršavanje prenesenih i povjerenih poslova;
5. podnosi izvještaj o stanju imovine opštine;
6. odlučuje o otuđenju imovinskih prava na nepokretnostima neposrednom pogodbom, u skladu sa zakonom kojim se uređuje državna imovina;
7. utvrđuje organizaciju i način rada lokalne uprave, po pribavljenom mišljenju glavnog administratora;
8. imenuje i razrješava potpredsjednika opštine, uz saglasnost skupštine;
9. imenuje i razrješava glavnog administratora, starješine organa, odnosno posebnih službi;
10. imenuje i razrješava glavnog gradskog arhitektu;
11. postavlja i razrješava menadžera;
12. podnosi skupštini godišnji izvještaj o svom radu i radu organa lokalne uprave;
13. usmjerava i usklađuje rad organa lokalne uprave i javnih službi, radi efikasnijeg ostvarivanja njihovih funkcija i kvalitetnijeg pružanja javnih usluga, o čemu donosi odgovarajuće akte;
14. daje saglasnost na akt o unutrašnjoj organizaciji i sistematizaciji organa lokalne uprave i javnih službi;
15. vrši upravni nadzor nad radom organa lokalne uprave i javnih službi;
16. donosi akte iz svoje nadležnosti i akte u izvršavanju prenesenih i povjerenih poslova, ako posebnim propisom nije drukčije utvrđeno;
17. odgovoran je za izvršavanje odluka i drugih akata koje donosi skupština i donosi akte za njihovo izvršavanje;
18. donosi akte kojima obezbjeđuje izvršenje budžeta opštine;
19. donosi kadrovski plan;
20. donosi plan integriteta;
21. donosi godišnji plan obuka lokalnih službenika i namještenika;
22. vrši i druge poslove utvrđene zakonom, ovim statutom i aktima opštine.

Član 101

Predsjednik opštine može imati stručnu službu.

**2.2.Akti predsjednika opštine**

Član 102

U vršenju poslova utvrđenih zakonom i ovim statutom, predsjednik opštine donosi: odluke, uputstva, pravilnike, naredbe, rješenja i zaključke.

Odlukom se utvrđuje organizacija i način rada organa lokalne uprave, odlučuje o imenovanju i razrješenju i odlučuje o drugim pitanjima u skladu sa ovlašćenjima utvrđenim zakonom, ili drugim propisom.

Uputstvom se propisuje način rada i izvršavanja poslova organa lokalne uprave i drugih subjekata koji vrše poslove od interesa za opštinu u izvršavanju zakona, odluka skupštine opštine i drugih propisa.

Pravilnikom se bliže razrađuju pojedina pitanja koja su uređena zakonom, odlukom skupštine opštine i drugim propisom.

Naredba se donosi radi rješavanja određene konkretne situacije koja ima opšti značaj u slučajevima kada je to zakonom ili drugim propisom predviđeno.

Rješenjem se odlučuje o pojedinačnim pravima i obavezama, o obrazovanju stručnih savjeta i komisija, rješava sukob nadležnosti, daje saglasnost na akta koja donose organi lokalne uprave i drugi subjekti koji vrše poslove od javnog interesa i drugim slučajevima, u skladu sa zakonom.

Zaključkom se utvrđuju nacrti opštih akata koji se stavljaju na javnu raspravu, određuju zadaci organima lokalne uprave i subjektima koji vrše poslove od javnog interesa, zauzimaju stavovi, odlučuje o odobravanju sredstava iz budžeta opštine i o drugim pitanjima iz nadležnosti predsjednika o kojima se ne odlučuje drugim aktima.

**2.3.Razrješenje i prestanak mandata predsjednika opštine**

 Član 103

Za vršenje poslova iz svoje nadležnosti, predsjednik opštine odgovara skupštini.

Za vršenje prenesenih i povjerenih poslova predsjednik opštine odgovara i Vladi.

Član 104

Skupština može razriješiti predsjednika opštine u slučajevima utvrđenim zakonom.

Predlog za razrješenje predsjednika opštine može podnijeti najmanje jedna trećina odbornika.

Član 105

Odredbe ovog statuta kojim se uređuje postupak razrješenja predsjednika skupštine, shodno se primjenjuju i na postupak razrješenja predsjednika opštine.

Član 106

Predsjedniku opštine prestaje mandat istekom vremena na koje je izabran, razrješenjem od strane skupštine, razrješenjem od strane Vlade, podnošenjem ostavke i po sili zakona.

Prestanak mandata predsjednika opštine zbog podnošenja ostavke i po sili zakona konstatuje se aktom skupštine.

Član 107

Predsjednik opštine može podnijeti ostavku, o čemu obaviještava skupštinu.

Član 108

Odredbe zakona o prestanku mandata predsjedniku opštine prije isteka vremena na koje je izabran razrješenjem od strane Vlade, podnošenjem ostavke i po sili zakona, neposredno se primjenjuju.

Član 109

U slučaju prestanka mandata predsjedniku opštine, funkciju predsjednika, do izbora novog predsjednika opštine, vrši potpredsjednik opštine, koga odredi skupština.

U slučaju prestanka mandata predsjedniku opštine, izbor predsjednika opštine izvršiće se najkasnije u roku od 30 dana od dana prestanka mandata.

**2.4.Potpredsjednik opštine**

Član 110

Opština ima dva potpredsjednika.

Član 111

Potpredsjednik opštine zamjenjuje predsjednika opštine u slučaju njegove odsutnosti ili spriječenosti da obavlja funkciju, u okviru ovlašćenja koja mu predsjednik povjeri.

Potpredsjednik opštine prati rad organa lokalne uprave i javnih službi u oblastima za koje ga zaduži predsjednik opštine i stara se o sprovođenju politika u tim oblastima.

Član 112

Mandat potpredsjednika opštine traje koliko i mandat predsjednika opštine.

Izuzetno, u slučaju prestanka mandata predsjednika opštine, potpredsjedniku opštine koga odredi skupština da vrši funkciju predsjednika opštine, mandat traje do izbora novog predsjednika opštine, u skladu sa zakonom.

Član 113

Potpredsjedniku opštine prestaje mandat prije isteka vremena na koje je izabran razrješenjem, podnošenjem ostavke i po sili zakona.

Član 114

Potpredsjednik opštine može biti razriješen prije isteka mandata ako poslove za koje ga je zadužio predsjednik opštine ne vrši na zadovoljavajući način.

Akt o razrješenju predsjednik opštine dostavlja skupštini na saglasnost.

Potpredsjednik opštine ima pravo da se na sjednici skupštine izjasni o razlozima njegovog razrješenja.

Član 115

Potpredsjednik opštine može podnijeti ostavku, o čemu predsjednik opštine obavještava skupštinu.

**VIII ORGANI LOKALNE UPRAVE I SLUŽBE**

Član 116

Organi lokalne uprave, stručne i posebne službe vrše poslove u skladu sa zakonom, odlukama skupštine i predsjednika opštine.

Organi lokalne uprave i posebne službe podnose izvještaj o svom radu predsjedniku opštine na njegov zahtjev a najmanje jednom godišnje do kraja februara tekuće godine za prethodnu godinu.

Član 117

Organizaciju i način rada organa lokalne uprave i službi utvrđuje predsjednik opštine, posebnom odlukom, po pribavljenom mišljenju glavnog administratora.

**Glavni administrator**

Član 118

 Glavni administrator vrši poslove utvrđene zakonom, statutom opštine i aktima predsjednika opštine.

 Glavni administrator imenuje se na osnovu javnog konkursa, na vrijeme od pet godina u skladu sa zakonom.

 Glavni administrator ima službu.

Član 119

 Glavnom administratoru prestaje mandat:

* istekom vremena na koje je imenovan;
* na lični zahtjev;
* prestankom radnog odnosa po sili zakona;
* razrješenjem.

Član 120

Glavni administrator razrješava se u slučajevima utvrđenim zakonom.

Postupak za razrješenje glavnog administratora pokreće predsjednik opštine, posebnim aktom.

Akt o pokretanju postupka za razrješenje glavnog administratora sadrži razloge zbog kojih se pokreće postupak njegovog razrješenja.

Akt o pokretanju postupka za razrješenje dostavlja se glavnom administratoru koji ima pravo da se u roku od tri dana od dana njegovog prijema izjasni o razlozima za razrješenje.

Nakon isteka roka iz prethodnog stava, predsjednik opštine donosi konačni akt po pokrenutom postupku.

**Starješina organa lokalne uprave odnosno službe, pomoćnik starješine organa odnosno službe, glavni gradski arhitekta i menadžer**

Član 121

Radom organa lokalne uprave rukovodi straješina organa, odnosno rukovodilac službe (u daljem tesktu: starješina organa).

 Starješina organa odnosno rukovodilac službe imenuje se na osnovu javnog konkursa na vrijeme od pet godina, u skladu sa zakonom.

Član 122

 Starješina organa, odnosno službe može imati pomoćnika.

 Odluku o postavljenju pomoćnika starješine organa, odnosno službe donosi starješina organa, odnosno službe, uz saglasnost predsjednika opštine.

Član 123

 Opština može imati glavnog gradskog arhitektu, koji vrši poslove propisane zakonom kojim se uređuje planiranje prostora i izgradnja objekata.

 Glavni gradski arhitekta imenuje se na osnovu javnog konkursa, na vrijeme od pet godina.

Član 124

 Opština može imati menadžera, koji vrši poslove propisane zakonom i drugim propisima.

 Menadžer se postavlja na osnovu javnog konkursa na vrijeme od pet godina.

Član 125

Starješina organa lokalne uprave odnosno službe, pomoćnik starješine organa odnosno službe, glavni gradski arhitekta i menadžer razrješavaju se u slučajevima utvrđenim zakonom.

Član 126

Postupak za razrješenje starješine organa lokalne uprave odnosno službe, pokreće predsjednik opštine, posebnim aktom.

Akt o pokretanju postupka za razrješenje starješine organa lokalne uprave odnosno službe sadrži razloge zbog kojih se pokreće postupak njegovog razrješenja.

Akt o pokretanju postupka za razrješenje dostavlja se starješini organa odnosno službe, koji ima pravo da se u roku od tri dana od dana njegovog prijema izjasni o razlozima za razrješenje.

Nakon isteka roka iz prethodnog stava, predsjednik opštine donosi konačni akt po pokrenutom postupku.

Član 127

Odredbe ovog statuta kojim se uređuje postupak razrješenja starješine organa lokalne uprave odnosno službe, shodno se primjenjuju i na razrješenje glavnog gradskog arhitekte i menadžera.

Član 128

Postupak za razrješenje pomoćnika starješine organa odnosno službe, pokreće starješina organa odnosno službe, posebnim aktom.

Akt o pokretanju postupka za razrješenje pomoćnika starješine organa odnosno službe sadrži razloge zbog kojih se pokreće postupak njegovog razrješenja.

Akt o pokretanju postupka za razrješenje dostavlja se pomoćniku starješine organa odnosno službe, koji ima pravo da se u roku od 3 dana od dana njegovog prijema izjasni o razlozima za razrješenje.

Nakon isteka roka iz prethodnog stava, starješina organa odnosno službe donosi akt po pokrenutom postupku.

Na akt o razrješenju pomoćnika starješine organa odnosno službe saglasnost daje predsjednik opštine.

**IX MJESNA ZAJEDNICA**

Član 129

Građani osnivaju mjesnu zajednicu, u skladu sa odlukom skupštine.

Odlukom iz stava 1 ovog člana uređuju se uslovi osnivanja, poslovi, organi, organizacija i rad organa, način odlučivanja, finansiranje i druga pitanja od značaja za rad mjesne zajednice.

Član 130

U mjesnoj zajednici građani odlučuju i učestvuju u odlučivanju o ostvarivanju lokalnih potreba i interesa u oblastima: uređivanja naselja; stanovanja; izgradnje, održavanja i zaštite lokalnih i nekategorisanih puteva; izgradnje, održavanja i zaštite objekata za vodosnabdijevanje i tretman otpadnih voda; prevoza putnika u lokalnom saobraćaju; zaštite potrošača; kulture; fizičke kulture; zaštite i unaprjeđivanja životne sredine; izgradnje i održavanja druge lokalne infrastrukture kao u drugim oblastima od značaja za život i rad lokalnog stanovništva na tom području.

**X** **UČEŠĆE GRAĐANA**

Član 131

Opština stvara uslove, podstiče i pomaže učešće lokalnog stanovništva u ostvarivanju lokalne samouprave putem različitih oblika učešća stanovništva u izjašnjavanju i odlučivanju o poslovima od zajedničkog interesa.

Građani neposredno učestvuju u izjašnjavanju i odlučivanju: inicijativom, građanskom incijativom, na zboru građana i referendumom (opštinski i mjesni).

**1.Inicijativa**

Član 132

Građani imaju pravo da podnesu incijativu kod nadležnog organa lokalne uprave, radi razmatranja i odlučivanja o određenim pitanjima od interesa za lokalno stanovništvo, u skladu sa zakonom.

O podnijetoj inicijativi nadležni organ lokalne uprave dužan je da zauzme stav i u roku od 30 dana o tome obavijesti podnosioca inicijative.

Ako organ ne postupi u skladu sa stavom 2 ovog člana, podnosilac inicijative može da se obrati predsjedniku opštine.

Predsjednik opštine je dužan da obavijesti podnosioca inicijative o svom stavu, odnosno preduzetim mjerama u roku od 30 dana.

**2.Građanska inicijativa**

Član 133

Građani imaju pravo na građansku inicijativu.

Građanskom inicijativom predlaže se donošenje ili promjena akta kojim se uređuju značajna pitanja iz nadležnosti lokalne samouprave.

Građanska inicijativa može se pokrenuti o pitanjima:

1) uređenja prostora,

2) zaštite životne sredine,

3) uređenja grada,

5) komunalne djelatnosti,

6) javnog prevoza putnika u gradskom i prigradskom saobraćaju,

6) uređivanja i korišćenja građevinskog zemljišta,

7) poreza, naknada i taksi,

9) sporta,

10) postavljanja privremenih objekata,

11) i drugim značajnim pitanjima iz nadležnosti lokalne samouprave.

Član 134

Građansku inicijativu može podnijeti najmanje 3 % birača upisanih u birački spisak opštine sa poslednjih sprovedenih izbora.

Građanska inicijativa sadrži: pitanje o kojem se pokreće, puno ime i prezime svakog potpisnika, broj njegove lične karte, adresu stanovanja i svojeručni potpis.

Član 135

Građanska inicijativa je statutarna ako je pokrenuta o pitanju iz člana 133 ovog statuta i ako sadrži sve podatke iz člana 134 ovog statuta.

Član 136

Građanska inicijativa se podnosi skupštini opštine.

Predsjednik skupštine opštine, inicijativu dostavlja Odboru za statut i propise radi ocjene njene statutarnosti.

Ako Odbor za statut i propise ocijeni da je građanska inicijativa nestatutarna, predložiće skupštini opštine njeno odbacivanje zbog nenadležnosti ili neurednosti.

Član 137

Skupština opštine je dužna da se o statutarnoj građanskoj inicijativi izjasni u roku od 30 dana od dana njenog podnošenja.

U slučaju prihvatanja građanske inicijative, skupština će zadužiti predsjednika opštine da u narednih 30 dana predloži skupštini donošenje ili izmijenu akta koji je predmet građanske inicijative.

**3.Zbor građana**

Član 138

Zbor građana saziva nadležni organ mjesne zajednice po sopstvenoj inicijativi ili na predlog najmanje 2 % punoljetnih građana sa prebivalištem na području za koje se organizuje zbor.

Zbor građana mogu sazvati predsjednik opštine i predsjednik skupštine.

Zbor građana se saziva radi pribavljanja mišljenja, odnosno stava građana o pojedinim pitanjima od značaja za život građana na tom području kao i o odlučivanju o pitanjima u skladu sa odlukama skupštine opštine.

Član 139

Predlog za sazivanje zbora građana podnosi se u pisanoj formi i sadrži pitanja koja će biti razmatrana na zboru građana.

Ukoliko predlog za sazivanje zbora podnose građani, predlog mora sadržati i ime i prezime svakog građanina, broj njegove lične karte, adresu stanovanja i svojeručni potpis.

 Član 140

Kada su ispunjeni uslovi za sazivanje zbora, zbor se saziva najranije u roku od 8 dana, a najkasnije u roku od 30 dana po prijemu predloga za sazivanje zbora.

Zbor građana saziva se javnim upućivanjem poziva najmanje 7 dana prije dana održavanja zbora.

Poziv sadrži predlog pitanja koja će se razmatrati na zboru, kao i vrijeme i mjesto održavanja zbora.

Poziv se objavljuje na sajtu i oglasnoj tabli opštine, oglasnoj tabli mjesne zajednice, sredstvima informisanja, drugim oglasnim mjestima i na drugi pogodan način.

Član 141

Za rad zbora gradjana potrebno je prisustvo najmanje 5% punoljetnih gradjana sa područja za koje se zbor saziva.

Zbor građana odlučuje većinom glasova prisutnih.

**4.Referendum**

Član 142

Radi prethodnog izjašnjavanja građana o određenim pitanjima iz nadležnosti opštine može se raspisati referendum za teritoriju opštine (opštinski referendum) ili za dio teritorije opštine (mjesni referendum).

Član 143

Opštinski referendum se može raspisati radi prethodnog izjašnjavanja građana: o uvođenju samodoprinosa za teritoriju opštine; o izgradnji objekata infrastrukture od interesa za opštinu, kao i o drugim pitanjima od posebnog značaja iz nadležnosti opštine o kojima odluke donosi Skupština opštine.

Član 144

Predlog za raspisivanje opštinskog referenduma mogu podnijeti: predsjednik opštine, najmanje jedna trećina odbornika i 10% birača upisanih u birački spisak opštine, sa poslednjih sprovedenih izbora.

Član 145

Mjesni referendum se može raspisati radi prethodnog izjašnajvanja građana o pitanjima od neposrednog interesa za građane sa područja opštine za koje se referendum raspisuje, a naročito: o uvođenju mjesnog samodoprinosa, o izgradnji objekata infrastrukture od interesa za to područje i o drugim pitanjima od posebnog značaja za građane sa tog područja.

Član 146

Predlog za raspisivanje mjesnog refenduma mogu podnijeti predsjednik opštine i 10% birača upisanih u birački spisak opštine za područje na kojem se sprovodi mjesni referendum sa poslednjih sprovedenih izbora.

Član 147

Odluku o raspisivanju referenduma donosi skupština opštine u skladu sa zakonom.

Sprovođenje referenduma vrši se u skladu sa zakonom, ovim statutom i odlukom o njegovom raspisivanju.

**5.Peticija, predlog i žalba**

Član 148

Građani mogu učestvovati u ostvarivanju lokalne samouprave i putem peticija, predloga i žalbi.

Građani imaju pravo da podnesu peticiju, predlog i žalbu organima lokalne samouprave, kao i da traže obaviještenja iz njihovog djelokruga rada.

Peticija, predlog ili žalba podnose se skupštini opštine ili predsjedniku opštine neposredno ili elektronskim putem sa podacima o podnosiocu i njegovoj adresi.

Član 149

Organ kome je peticija, predlog ili žalba upućena, dužan je da je razmotri i donese odluku ili da je u slučaju nenadležnosti proslijedi nadležnom organu, o čemu obaviještava podnosioca.

Nadležni organ dužan je da donese odluku, odnosno da obavještenje u roku od 30 dana od dana prijema peticije, predloga, žalbe.

Član 150

Postupak javne rasprave sprovodi se povodom donošenja statute opštine, planova razvoja opštine, urbanističkih projekata, budžeta i opštih akata kojima se utvrđuju prava i obaveze građana.

**XI ODNOSI I SARADNJA**

**1.Saradnja lokalne samouprave i građana**

Član 151

Organi lokalne samouprave obavezni su da obezbijede ostvarivanje prava i dužnosti lokalnog stanovništva na zakonit i efikasan način, uz poštovanje ličnosti i dostojanstva građana.

Lokalni funkcioneri i starješine organa lokalne uprave obavezni su da odrede vrijeme prijema građana.

**2.Odnosi organa lokalne samouprave i nevladinih organizacija**

 Član 152

U cilju afirmisanja otvorenog i demokratskog društva, organi lokalne samouprave, organi lokalne uprave i službe, kao i javne službe sarađuju sa nevladinim organizacijama, u skladu sa zakonom.

**3.Odnosi organa lokalne samouprave i državnih organa, organa državne uprave i javnih službi čiji je osnivač država**

Član 153

Odredbe Zakona o lokalnoj samoupravi kojima se uređuju odnosi i saradnja organa lokalne samouprave i državnih organa, organa državne uprave i javnih službi čiji je osnivač država neposredno se primjenjuju.

**4.Odnosi organa lokalne samouprave i Vlade**

Član 154

Odredbe Zakona o lokalnoj samoupravi kojima se uređuju odnosi organa lokalne samouprave i Vlade neposredno se primjenjuju.

**5.Saradnja i udruživanje lokalne samouprave**

Član 155

Opština u vršenju poslova iz sopstvene nadležnosti sarađuje sa drugim opštinama u skladu sa zakonom.

Odluku o svim oblicima saradnje i udruživanja donosi skupština opštine

 **XII JAVNOST I TRANSPARENTNOST RADA**

Član 156

Javnost i transparentnost rada organa lokalne samouprave, organa lokalne uprave, posebnih i stručnih službi i javnih službi, obezbjeđuje se u skladu sa zakonom.

Način i postupak ostvarivanja javnosti i transparentnosti bliže se uređuje Poslovnikom o radu skupštine i odlukama skupštine.

Član 157

Organi lokalne uprave obavezni su da upoznaju javnost o procjeni analize uticaja odluka i drugih propisa (RIA) koje donosi skupština i predsjednik opštine.

Upoznavanje javnosti se vrši:

- sprovođenjem javne rasprave za akte iz nadležnosti skupštine

-informisanjem javnosti putem medija

-slobodnim pristupom informacijama u skladu sa zakonom.

**XIII ZAŠTITA LOKALNE SAMOUPRAVE**

Član 158

Kad se pojedinačnim aktima ili radnjama državnih organa, organa državne uprave ili pravnih lica koja vrše javna ovlašćenja narušava pravo građana na lokalnu samoupravu, organi opštine mogu podnijeti ustavnu žalbu Ustavnom sudu Crne Gore.

**XIV PRELAZNE I ZAVRŠNE ODREDBE**

Član 159

Postupak za donošenje, odnosno izmjene i dopune statuta pokreće se odlukom.

Predlog odluke za donošenje, odnosno izmjene i dopune statuta može podnijeti najmanje 1/3 odbornika, predsjednik opštine i najmanje 5% građana od broja upisanih u birački spisak opštine sa posljednjih sprovedenih izbora.

Član 160

Nacrt statuta, odnosno odluke o izmjenama i dopunama statuta izrađuje Odbor za statut i propise.

Skupština utvrđuje nacrt statuta, odnosno nacrt odluke o izmjenama i dopunama statuta i stavlja ga na javnu raspravu.

Odbor za statut i propise nakon sprovedene javne rasprave utvrđuje predlog statuta,

odnosno predlog odluke o izmjenama i dopunama statuta.

Član 161

Izuzetno, skupština može odlučiti da se u postupku izmjene i dopune statuta ne sprovodi javna rasprava ako se promjene vrše radi njegovog usklađivanja sa zakonom.

Član 162

Danom stupanja na snagu ovog statuta prestaje da važi Statut Opštine Bar (“Sl.list CG-opštinski propisi” broj 6/11).

Član 163

Propisi i drugi akti čije donošenje i usklađivanje proizilazi iz ovog statuta, donijeće se, odnosno uskladiće se u roku od šest mjeseci od dana stupanja na snagu ovog statuta.

Do donošenja, odnosno usklađivanja akata iz stava 1 ovog člana, primjenjivaće se postojeći akti ukoliko nijesu u suprotnosti sa ovim statutom.

Član 164

Ovaj statut stupa na snagu osmog dana od dana objavljivanja u «Službenom listu CG» –opštinski propisi”.

**Broj: 030-\_\_\_\_\_\_\_**

**B a r, \_\_\_\_\_\_\_\_\_\_\_\_**

 **SKUPŠTINA OPŠTINE BAR Predsjednik**

**Mićo Orlandić**

**O B R A Z L O Ž E NJ E**

**1.PRAVNI OSNOV**

Pravni osnov za donošenje Statuta Opštine sadržan je u članu 38 stav 1 tačka 1 Zakona o lokalnoj samoupravi (“Sl.list CG”br. 2/18).

2.**Metodologija rada**

 **a) Radnog tima**

Zakonom o lokalnoj samoupravi (“Sl.list CG”br. 2/18) koji je stupio na snagu 18.januara 2018.godine u članu 201 propisano je da su opštine dužne da statute i druge opšte akte usklade sa ovim zakonom u roku od šest mjeseci od dana stupanja na snagu ovog zakona.

Novi Zakon o lokalnoj samoupravi na sadržajniji i cjelovitiji način utvrđuje sistem lokalne samouprave i uvodi brojne novine u odnosu na raniji koncept, iz kojeg razloga su Ministarstvo javne uprave-Direktorat javne uprave i Zajednice opština Crne Gore preporučili opštinama da donesu novi tekst statute.

U cilju kvalitetne izrade teksta statuta opštine Bar, Skupština opštine je na sjednici održanoj 3.08.2018.godine, donijela odluku o izradi statuta opštine Bar i poslovnika o radu skupštine opštine Bar kojom je imenovala radni tim čiji su članovi diplomirani pravnici iz reda odbornika i službenika opštine Bar sa odgovarajućim znanjem i isustvom iz predmetne oblasti.

Skupština opštine je na sjednici održanoj 10.09.2018.godine na predlog radnog tima utvrdila nacrt statuta i stavila tekst nacrta na javnu raspravu u trajanju od 15 dana.

Nakon sprovedene javne rasprave radni tim je razmotrio dostavljene predloge, primjedbe i sugestije, bilo da se radi o predlozima u usmenoj ili pisanoj formi i o svima je zauzeo stav, o čemu je sačinio izvještaj.

 **Metodologija rada**

 **b) Odbora za statut i propise**

Nakon utvrđivanja radne verzije predloga statuta od strane radnog tima i dostavljanja predsjedniku skupštine na dalji postupak, Odbor za statut i propise na sjednici održanoj 28.09.2018.godine, je utvrdio dostavljeni predlog statuta opštine Bar i dostavio ga skupštini na usvajanje.

**3**.**STRUKTURA TEKSTA PREDLOGA STATUTA**

Osnovno polazište u koncepciji strukture teksta predloga statuta bila je sadržina, odnosno struktura Zakona o lokalnoj samoupravi, koju je radni tim primjenio, cijeneći da je to cjelishodno i opravdano sobzirom da su pojedina poglavlja u tekstu zakona logično podijeljena i u duhu pravila izrade propisa.

Takođe radni tim se koristio i modelom statuta opštine koji je uradila Zajednica opština Crne Gore.

**4**.**OSNOVNA POGLAVLJA**

U poglavlju I – Osnovne odrebe, član 1 predloga statuta načelno je dat prikaz odredbi, odnosno pitanja koja se uređuju statutom a koja su bliže razrađena u daljim poglavljima.

 U članu 2 data je odredba koja se odnosi na izraze koji se upotrebljavaju u statutu a tiču se rodne ravnopravnosti.

 U poglavlju II- Pravni status, član 4 do člana 7 predloga statuta date su odredbe koje se odnose na status pravnog lica, sjedište, granice, predstavljanje i zastupanje.

 U poglavlju III-simboli i priznanja, član 8 do člana 17 predloga statuta date su odredbe koje se odnose na: grb i zastavu, praznik opštine; javna priznanja: nagradu “24 novembar”, zvanje “Počasni građanin Bara”, druga priznanja i nagrade; pečat.

Članovima 13 do 16 naznačena su javna priznanja u osnovnim određenjima obzirom da se posebnom odlukom skupštine bliže uređuju pitanja koja se odnose na uslove, način i postupak ustanovljavanja i dobijanja javnih priznanja, oblik i sadržinu javnih priznanja i druga pitanja.

 U poglavlju IV-Poslovi opštine, član 18 do člana 22 predloga statuta dat je prikaz poslova koje vrši opština kao sopstvene i odredba da pored sopstvenih vrši i prenesene i povjerene poslove u skladu sa zakonom i aktom Vlade kao i naznaka da opština radi obezbijeđivanja vršenja poslove iz svoje nadležnosti osniva organe lokalne uprave, stručne i posebne službe i ustanove, privredna društva i druge oblike organizovanja radi pružanja javnih usluga.

 U poglavlju V-Imovina opštine, član 23 do člana 26 predloga statuta dat je osnovni prikaz koji definiše imovinu opštine, raspolaganje imovinom, upravljanje nepokretnim stvarima u imovini opštine, pribavljanje imovine, prodaju i zamjenu nepokretne i pokretne imovine u svojini opštine, davanje imovine u zakup, prodaja pokretnih stvari i vođenje evidencije o imovini.

 U poglavlju VI-Finansiranje opštine, član 27 do člana 31 predloga statuta dat je prikaz odredbi koje se odnose na: obezbijeđivanje sredstava za finansiranje poslova, budžet, nadzor nad izvršenjem budžeta, nadzor nad finansijskim, materijalnim i računovodstvenim poslovanjem korisnika budžeta, zaduživanje opštine i dr.

 U poglavlju VII-Organi opštine, član 32 do člana 115 predloga statuta date su odredbe koje posebno definišu:

* skupština (član 33 do člana 36) –predstavnički organ, broj odbornika, mandat skupštine, potvrđivanje mandata odbornika, prva sjednica novoizabrane skupštine i konstituisanje skupštine;
* odbornici (član 37 do člana 42)- prava i dužnosti odbornika, pravo na obavještavanje, obezbjeđivanje uslova, pravo na naknadu za rad i nespojivost funkcije odbornika sa drugim funkcijama;
* Poslovi skupštine (član 43 do člana 44)
* Akti skupštine (član 45 do člana 48) –predlaganje; postupak donošenja; javna rasprava, donošenje akata po hitnom postupku;
* Odlučivanje (član 49 do člana 51)- odlučivanje skupštine, stupanje na snagu i objavljivanje akata skupštine, javnost rada skupštine;
* Radna tijela (član 52 do člana 55)- obrazovanje i sastav radnih tijela
* Predsjednik skupštine (član 56 do člana 85) –izbor predsjednika, mandat, poslovi iz nadležnosti predsjednika skupštine, sazivanje sjednice skupštine, kolegijum, predlog i postupak za razrješenje i ostavka;
* Potpredsjednik skupštine (član 86 do člana 87)- izbor i razrješenje, poslovi potpredsjednika;
* Sekretar skupštine (član 88 do člana 94)- imenovanje, mandat, poslovi sekretara, postupak za razrješenje;
* Predsjednik opštine (član 95 do člana 109)- izbor, mandat, poslovi iz nadležnosti predsjednika opštine, akti predsjednika opštine, razrješenje i prestanak mandata;

Potpredsjednik opštine (član 110 do člana 115)–mandat, razrješenje i ostavka, broj potpredsjednika, poslovi potpredsjednika;

U poglavlju VIII-Organi lokalne uprave i službe (od člana 116 do člana 128) predloga statuta date su odredbe koje posebno definišu:

* Poslove, organizaciju i način rada lokalne uprave i službi (od člana 116 do člana 117)
* Glavni administratora (od člana 118 do člana 120)-imenovanje, mandat, razrješenje
* Starješina organa lokalne uprave odnosno službe, pomoćnik starješine organa odnosno službe, glavni gradski arhitekta i menadžer (od člana 121 do člana 128)- rukovođenje, imenovanje, mandat, razrješenje

U poglavlju IX –Mjesna zajednica (od člana 129 do člana 130) predloga statuta date su odredbe koje posebno definišu:

* Osnivanje i uslovi osnivanja, odlučivanje

U poglavlju X –Učešće građana (od člana 131 do člana 150) predloga statuta date su odredbe kojima se propisuje da opština stvara uslove, podstiče i pomaže učešće lokalnog stanovništva u ostvarivanju lokalne samouprave, neposredno učešće građana u izjašnjavanju i odlučivanju inicijativom, građanskom inicijativom, na zboru građana i referendumom, podnosioci inicijativa, sadržina, postupak, sazivanje zbora građana, predlog za raspisivanje mjesnog referendum, javna rasprava

U poglavlju XI –Odnosi i saradnja (od člana 151 do člana 155) predloga statuta date su odredbe koje posebno definišu:

-saradnja lokalne samouprave i građana, nevladinih organizacija, državnih organa, organa državne uprave i javnih službi čiji je osnivač država, odnosi organa loklane samouprave i vlade, saradnja i udruživanje lokalne samouprave

U poglavlju XII–Javnost I transparentnost rada (od člana 156 do člana 157) predloga statuta date su odredbe koje posebno definišu:

-način obezbjeđivanja javnosti i transparentnosti, obaveznost upoznavanja javnosti o procijeni analize uticaja odluka i drugih propisa (RIA), informisanje javnosti putem medija i slobodnim pristupom informacijama

U poglavlju XIII –Zaštita lokalne samouprave (član 158) predloga statuta data je odredba koja definiše pravo organa opštine na podnošenje ustavne žalbe

U poglavlju XIV–Prelazne i završne odredbe (od člana 159 do člana 164) predloga statuta date su odredbe koje posebno definišu:

-postupak donošenja, odnosno izmjena i dopuna statuta, izrada nacrta statuta, utvrđivanje nacrta i predloga statuta odnosno odluke o izmjenama i dopunama statuta, prestanak važenja statuta, donošenje i usklađivanje propisa i stupanje na snagu.

 **Odbor za statut i propise**